ক্রিসমাস ফুল অফ গ্রেস (পর্তুগিজ : Um Natal Cheio de Graça) হলো ২০২২ সালে মুক্তিপ্রাপ্ত একটি ব্রাজিলিয়ান বড়দিন সম্পর্কিত রোমান্টিক হাস্যরসাত্মক চলচ্চিত্র যা পেদ্রো আন্তোনিও দ্বারা পরিচালিত এবং ক্যারোলিনা গার্সিয়া ও ফিল ব্রাজ কর্তৃক লিখিত হয়েছে। এতে অভিনয় করেছেন সার্জিও মালহেইরোস, জেসিকা কায়ানে এবং ভেরা ফিশার। ২০২২ সালের ৩০শে নভেম্বর নেটফ্লিক্সে এর প্রিমিয়ার হয়।  পটভূমি কার্লিনহোস (সার্জিও মালহেইরোস) তার প্রেমিকাকে বড়দিনের পারিবারিক নৈশভোজের ঠিক আগে বিয়ের প্রস্তাব দেওয়ার পরিকল্পনা করেছিল। কথা ছিল, তারা দুজনেই কার্লিনহোসের দাদীর সাথে বড়দিন উদযাপন করতে যাবে। কিন্তু হঠাৎ করেই সে জানতে পারে, তার প্রেমিকা তাকে প্রতারণা করে অন্য এক মহিলার সাথে সম্পর্ক স্থাপন করেছে। যে অ্যাপার্টমেন্টে তারা একসাথে থাকত, সেখান থেকে তড়িঘড়ি করে বেরিয়ে আসার সময় তার দেখা হয় গ্রাসার (জেসিকা কায়ানে) সাথে। গ্রাসা তাকে চমৎকার এক বুদ্ধি দেয়— প্রেমিকার বিশ্বাসঘাতকতা ঢাকতে তারা যেন একটি ভুয়া যুগল হিসেবে নিজেদের পরিচয় দেয়। বছরের সবচেয়ে গুরুত্বপূর্ণ একটি দিনে পরিবারকে হতাশ না করার মরিয়া চেষ্টায় কার্লিনহোস গ্রাসার প্রস্তাবে রাজি হয়ে যায়। তবে সে দ্রুতই বুঝতে পারে, এই কৌশলটি মোটেও ভালো ছিল না। এক পার্টিপ্রিয় ও স্পষ্টভাষী মেয়ে হিসেবে গ্রাসা পরিবারের কর্ত্রী লেডি সোফিয়ার (ভেরা ফিশার) প্রাসাদে বড়দিনের নৈশভোজকে বিশৃঙ্খল করে তোলে। শীঘ্রই প্রকাশ পায় যে, গ্রাসা তার বাবা পাপা নোয়েলকে (সান্তা ক্লজ) হারিয়েছে। বাবাকে হারানোর পর থেকে, গ্রাসা প্রতি বছর ভিন্ন ভিন্ন পরিবারের সাথে বড়দিন কাটায়, কারণ সে একা থাকতে চায় না। কার্লিনহোস আর গ্রাসা একসাথে যত বেশি সময় কাটায়, ততই তাদের মধ্যে একে অপরের প্রতি অনুভূতি তৈরি হতে থাকে। বড়দিনের এক উৎসবে গিয়ে গ্রাসা এমন একটি পরিবারের দেখা পায় যাদের সাথে সে আগে বড়দিন কাটিয়েছিল। সেখান থেকে পালিয়ে আসার পর কার্লিনহোস ও গ্রাসা ঘনিষ্ঠ হয় এবং এরপর তারা একসাথে রাত কাটায়। পরের দিন, এই মিথ্যে সম্পর্কে ক্লান্ত হয়ে গ্রাসা চলে যাওয়ার সিদ্ধান্ত নেয়, কিন্তু দোনা ফ্রান্সিসকা তাকে থাকতে রাজি করান। এরপরই আগমন ঘটে বেবেলার (কার্লিনহোসের প্রাক্তন প্রেমিকা)। কার্লিনহোসের চাচাতো ভাই পেদ্রো আলফোনসো পরিবারের কাছে গ্রাসার গোপন রহস্য ফাঁস করে দেয়। সে কার্লিনহোসকে তার প্রেমিকা দ্বারা প্রতারিত হওয়ার জন্য "বোকা" বলে গালি দেয়। এখানেই আরও জানা যায় যে, পেদ্রো আলফোনসোর প্রেমিকা এবং বেবেলার মধ্যে একটি গোপন সম্পর্ক ছিল, এবং বেবেলা এখানে এসেছে যাতে তারা অবশেষে একসাথে থাকতে পারে। গ্রাসাকে যখন কার্লিনহোস বলে যে সে আর তাকে বিশ্বাস করতে পারে না, তখন গ্রাসা এত সহজে তাকে বিচার করার জন্য রেগে যায় এবং চলে যায়। গ্রাসাকে বলা কথাগুলোর জন্য কার্লিনহোস অনুতপ্ত হয় এবং তাকে ফিরিয়ে আনার জন্য সর্বাত্মক চেষ্টা করে। লেডি সোফিয়া গ্রাসাকে নববর্ষের আগের রাতের পার্টিতে যেতে রাজি করান এবং সেখানেই গ্রাসা ও কার্লিনহোস একে অপরকে ক্ষমা করে এবং ঠোঁটে চুমু খায়।   অভিনেতা  এই চলচ্চিত্রের অভিনেতারা হলেন:  সার্জিও মালহেইরোস চরিত্রে কারলিনহোস জেসিকা কায়ানে চরিত্রে গ্রাসা ভেরা ফিশার চরিত্রে লেডি সোফিয়া লেটিসিয়া ইসনার্দ মনিকি আলফ্রাডিকে লেটিসিয়া ইসনার্দ হেইতোর মার্তিনেজ দিয়োগো ডিফান্তে ভালেরিয়া ভিতোরিয়ানো নান্দো কুনহা গাব্রিয়েল লুশার্দ ফ্লাভিয়া রেইস মারিয়ান্না আরমেল্লিনি সেজার মারাকুজা নোয়েমিয়া অলিভেইরা ভ্যালেন্তিনা ভিয়েইরা ভিক্টর মেইনিয়েল   উৎপাদন  ২০২২ সালের নভেম্বরে  চলচ্চিত্রগ্রহণ শুরু হয় এবং একই বছরের ডিসেম্বরের শুরুতে শেষ হয়। এটি সম্পূর্ণরূপে রিউ দি জানেইরুর দক্ষিণ অঞ্চলের লেবলন এলাকায় চলচ্চিত্রায়িত হয়েছিল।  আরও দেখুন   বড়দিন সম্পর্কিত চলচ্চিত্রের তালিকা   তথ্যসূত্র    বহিঃসংযোগ       বিষয়শ্রেণী:নেটফ্লিক্সের মৌলিক চলচ্চিত্র বিষয়শ্রেণী:২০২২-এর চলচ্চিত্র বিষয়শ্রেণী:এলজিবিটিকিউ সম্পর্কিত চলচ্চিত্র